google/wiki40b huggingface dataset:
Pakuonio Švč. Mergelės Marijos Ėmimo į dangų bažnyčia

Istorija

Pakuonio bažnyčia pastatyta apie 1792 m. Tais metais vyskupas Ignotas Jokūbas Masalskis sudarė komisiją Pakuonio parapijai kurti. Jai atiteko Darsūniškio parapijos kaimai, esantys Nemuno kairiajame krante. 1819 m. minima parapinė mokykla. 
Bažnyčiai susenus klebonas Kazimieras Jasiulevičius-Jasulaitis su parapijiečiais 1883 m. pastatė dabartinę mūrinę bažnyčią. Ją 1886 m. konsekravo pavyskupis Juozapas Olekas. Pakuonio vikaras Juozapas Šmulkštys nuo 1895 m. rėmė draudžiamos lietuviškos spaudos platinimą, knygnešius.
1898 m. per kratą atimti kunigo J. Šmulkščio rankraštiniai pamokslai, rašyti lietuviškai. Jis dvejus metus gyveno ištremtas Odesoje. 1907 m. įsikūrė „Žiburio“ draugijos skyrius. 1910 m. įsteigta biblioteka - skaitykla. 
Per Pirmąjį pasaulinį karą bažnyčia buvo apsaugota nuo didesnių galimų nuostolių. Rusams besirengiant susprogdinti bokštą, klebonas Justinas Staugaitis, vėliau Telšių vyskupas, sutarė pats bokštą nugriauti. Buvo nuardyta bokšto viršūnė, o bažnyčia liko „sveika".
Tarpukariu bokštas buvo atstatytas pagal inžinieriaus Antano Macijausko parengtą rekonstrukcijos projektą. Virš nišos su skulptūra buvo suprojektuotas stačiakampis langas, virš jo laikrodis, o bokšto viršūnėje – varpinė. Projektas buvo kiek pataisytas (atsisakyta laikrodžio įkomponavimo, varpinės; pakeista bokšto smailės forma).
1944 m. sunaikinti klebonijos trobesiai, apgadinta bažnyčia (susprogdintas bokštas, sudegė stogas, šoniniai altoriai, vargonai). Dauguma svarbiausių atstatymo darbų atlikti iki 1949 m. Kiti darbai tęsėsi iki XX a. 8-o dešimtmečio, bet bokštas nebuvo atstatytas. Jo vietoje viršuje ant stogo pristatytas tik mažas bokštelis (iš pradžių medinis).
Klebonas Pranas Lingys 1975 m. bažnyčią suremontavo. Jis persekiotas už tai, kad ant bažnyčios piliorių darbininkams leido nupiešti Gediminaičių stulpus.
2013 m. bažnyčia buvo remontuojama, perdažoma.

Architektūra

Bažnyčia istoristinė, stačiakampio plano, su bokšteliu, žemesne apside ir šoniniais priestatais, trinavė. Statyta iš plytų, tinkuota. 
Bažnyčia neteko savo bokšto du kartus, I ir II pasaulinių karų metais. Dabartinis mažas bokštelis viršuje apkaltas skarda. Apatinė išsikišusi anksčiau stovėjusio bokšto dalis virtusi stačiakampiu prieangiu. Virš jo įrengtas pusapskritis choro langas. Šoninius fasadus skaido dviejų pakopų kontraforsai. Smailiaarkiai aukšti langai remiasi į paaukštintą cokolį. Šoninius fasadus ir apsidę juosia dantytas frizas. Interjere vidurinioji nava perdengta medinėmis cilindrinio skliauto lubomis, šoninių navų ir presbiterijos lubos žemesnės. Navas skiria trys poros piliorių, sienas skaido piliastrai.
Juozas Narakas

Biografija

Juozas Narakas mokėsi Panevėžio realinėje mokykloje, tačiau brandos atestatą 1926 m. gavo Ukmergės gimnazijoje, nes, prasidėjus Lietuvos nepriklausomybės kovoms, 1919 m. kovo mėn. jis nesvyruodamas tapo Lietuvos kariuomenės savanoriu. Tų pačių metų pabaigoje baigė karo mokyklą ir paskirtas į Ketvirtąjį pėstininkų pulką 1920 m. dalyvavo kovose su lenkais. Šiose kovose buvo sužeistas. 1923 m. baigė Aukštuosius karininkų kursus, perkeltas tarnauti į karo aviaciją. 1924 m. baigė Karo aviacijos karininkų kursus. 1926 m. jam suteiktas majoro laipsnis. 1927 m. paskirtas 1-osios naikintuvų eskadrilės vadu. Tarnaudamas kariuomenėje studijavo Lietuvos universiteto Technikos fakultete.
1929 m. baigė Prahos karo akademiją, 1929 m. lapkričio mėn. paskirtas Karo aviacijos štabo viršininku, vėliau Karo aviacijos viršininko padėjėjas. 1932 m. Generalinio štabo pulkininkas leitenantas.
1934 m. birželio 7 d. vienas iš voldemarininkų organizuoto perversmo vadovų. Nepasisekus voldemarininkų pučui, 1934 m. liepos 15 d. pučo organizatoriai Petras Kubiliūnas, Juozas Narakas ir Juozas Bačkus Karo lauko teismo buvo nuteisti mirti. Padavus malonės prašymus, bausmė sušvelninta iki 12 metų kalėjimo. 1936 m. bausmė dovanota ir jis paleistas iš kalėjimo. 1938 m. gražintos pilietinės teisės ir karinis laipsnis.
1937–1940 m. Prekybos ir pramonės rūmų referentas. Nuo 1938 m. žurnalo „Lietuvos sparnai“ vyriausias redaktorius. TSRS okupavus Lietuvą iš darbo buvo atleistas, 1941 m. vasario mėn. NKVD suimtas ir įkalintas Kaune. Vokietijai pradėjus karą ir prasidėjus Lietuvos aktyvistų fronto organizuotam Birželio sukilimui, birželio 23 d. iš kalėjimo išlaisvintas įsijungė į sukilėlių pradėtą kovą.
Sudarius Juozo Ambrazevičiaus vadovaujamą Laikinąją vyriausybę, Vidaus reikalų ministras, vėliau – viceministras. Vokiečių okupacinei valdžiai paleidus vyriausybę, 1942 m. birželio mėn. paskirtas Vidaus reikalų tarėjo pavaduotoju, tarėju. Jam teko vykdyti okupacinės valdžios nurodymus, bet ne visus juos vykdyti sutiko. Už pasipriešinimą jaunimo mobilizacijai 1943 m. suimtas ir kartu su kitais įkaitais išvežtas į Štuthofo koncentracijos stovyklą. 1945 m. sausio 25 d. pradėjus Štuthofo stovyklos evakuaciją, lydimas 80 esesininkų ėjo kolonoje su kitais 823 kaliniais, bet išsekęs liko Žukovo kaime su pirmąja kolona. 1945 m. sausio mėn. netoli Lemborko sąjungininkų išlaisvintas. Po karo išvyko į Švediją.
1964 m. Amsterdamo Tarpzoninis turnyras

1964 m. Amsterdamo tarpzoninis šachmatų turnyras – tai pasaulio čempionato ciklo (1964–1966) atrankinės šachmatų varžybos. Šeštasis tarpzoninis vyrų turnyras vyko 1964 m. gegužės 19 – birželio 24 d. Amsterdame.

Turnyras

Dalyvavo 24 šachmatininkai. Į kandidatų mačus, kur pagal FIDE tuometines taisykles iš vienos šalies galėjo žaisti ne daugiau kaip 5 žaidėjai, o iš tarpzoninio patekdavo - 6. Kadangi pagal 1962 m. Kandidatų turnyro rezultatus J. Geleris ir P. Keresas jau turėjo teisę dalyvauti 1965 m. Kandidatų mačuose, todėl iš šio turnyro į sekantį etapą galėjo patekti tik 3 sovietų žaidėjai.

Dalyvių atranka

Dalyviai buvo atrinkti iš  6-ojo zoninių turnyrų ciklo dešimties zonų: : iš 4-os (SSRS) zonos - 4 dalyviai (pirmą kartą SSRS zoninis turnyras (1964.2.18 – 3.10) pravestas atskirai nuo SSRS šachmatų čempionato);
iš 1-3, 5-os ir 8-os – po 3; iš 6-os, 7-os, 9-os ir 10 zonų – po 1. Iš Kanados zoninio turnyro vietoj atsisakiusio Danieliaus Janovskio žaidė antąją vietą užėmęs Zvonko Vranešičius. JAV zoninio turnyro nugalėtojui  R. Fišeriui atsisakius dalyvauti, jo vietą užėmė L. Evansas, o A. Bisgajerį pakeitė, mačą tarp jų laimėjęs, P. Benko.

Rezultatai

Pirmą kartą vykdant tarpzoninius turnyrus pirmąją vietą pasidalijo keletas šachmatininkų: 1-4 vietas pasidalijo B. Larsenas, V. Smyslovas, B. Spaskis ir M. Talis – po 17 taškų; 5-tą vietą užėmė L. Šteinas 16½ taško, 6-ąją D. Bronšteinas – 16. Pagal FIDE taisykles abu pastarieji nepateko į 1965 m. Kandidatų mačus. Septintąją vietą užėmė B. Ivkovas – 15 taškų. 8-9 vietas pasidalijo S. Reševskis ir L. Portišas – po 14½ taško. Dėl vietos kandidatų mačuose pastarieji šachmatininkai papildomą 4-ių partijų mačą, kurį laimėjo L. Portišas 2½:½. Iš šio tarpzoninio turnyro 1965 m. kandidatų mačų dalyviais tapo: Bentas Larsenas, Vasilijus Smyslovas, Borisas Spaskis, Michailas Talis, Borislavas Ivkovas ir Lajošas Portišas.
Airbus Group

Airbus

Airbus padalinys atsakingas už komercinių orlaivių gamybą. Padalinys žinomas pasaulyje dėl Airbus A320 šeimos bei didžiausio pasaulyje keleivinio lėktuvo Airbus A380 gamybos.

Airbus Defence and Space

Šis padalinys buvo sukurtas 2014 m. sujungus tris kompanijas – Airbus Military, Astrium ir Cassidian. Padalinys atsakingas už aeronautikos sistemų bei produktų gamybą.
Kompanija kartu su Europos Kosmoso Agentūra prisidėjo prie NASA kosminio erdvėlaivio Orion serviso modulio kūrimo.

Airbus Helicopters

Airbus Helicopters, anksčiau žinomas kaip Eurocopter, specializuojasi sraigtasparnių gamyboje.
Levaniškių akmuo

Duomenys

Natūralus riedulys yra rausvas stambiagrūdis granitas, perskeltas į tris dalis, didžioji dalis 2,6 m ilgio rytų vakarų kryptimi ir 2,6 m pločio rytiniame gale, bei 1,6 m pločio vakariniame gale, iki 1,1 m aukščio, mažesnioji akmens dalis 1,1x1 m dydžio ir iki 0,9 m aukščio, trečioji – išvežta statyboms. Didesniojo akmens vakariniame šone yra du vienas kitam statmeni grioveliai. Tai akmens skaldymo žymės, vienas jų 90 cm ilgio, kitas – 135 cm ilgio, griovelių plotis 4-6 cm.
Akmuo iki skaldant buvo apie 5,7 m ilgio šiaurės vakarų-pietryčių kryptimi, iki 2,25 m pločio, 1,1 m aukščio. Maždaug už 40 m į šiaurės vakarus nuo akmens, ant kalvelės, yra 26 stambokų akmenų pusratis.

Padavimai

Pirmą kartą akmenį norėta suskaldy­ti statant Molėtų bažnyčią, vėliau - mėginant dirbti girnas.
Padavimai įvairūs: pasak vienų, tai esanti suakmenėjusi moteris, vadinama Geležine boba, kiti aiškiai nebenurodo, jog akmeniu pavirto boba: „senų senovėje buvo tokia boba su geležine kačerga ir ji vaikščiojusi ir žmones mušusi su kačerga. Paskiau, sako, ji palindus žemėsna. Tas akmuo pana­šus į bobą (...)“. Likusieji variantai kalba, jog po akmeniu „sėdinti boba, kuri geležimi pavirtusi“, be to, ja kaimo žmonės baugindavo vaikus, buvo tiki­ma, jog vėlai vakare ta boba mažus vaikus gaudanti ir nešanti po akmeniu. Raistą, prie kurio guli geležinė boba, žmonės pavadino Kačergoraisčiu.
Slengiai

Istorija

2012 m. birželio 12 d. Lietuvos Respublikos Prezidentė dekretu Nr. 1K-1090 patvirtino Slengių herbą.
Edmundas Baracevičius

Biografija

1989 m. baigė Rietavo žemės ūkio technikumą, mechanikas.
Lietuvos valstiečių liaudininkų sąjungos Kelmės rajono skyriaus narys. 2007-2010 m. Kelmės rajono savivaldybės tarybos narys.
Sutuoktinė Raimonda, vaikai Tadas, Meilutė.
Vičita Folsas

Istorija

XIX a. Vičita Folso vietoje gyveno indėnai čoktavai. Amerikiečiai gyvenvietę įkūrė apie 1861 m., miestu tapo 1872 m., jau 1882 m. čia nutiestas geležinkelis, miestas tapo apygardos centru. Miestą nesyk nusiaubė potvyniai ir tornadai (1964, 1979 m.).
Teito Britanijos galerija

Teito Britanijos galerija (angl. Tate Britain) – Britanijos dailės galerija Londone, turinti nacionalinės statusą ir esanti Teito muziejų tinklo dalimi. Galerijos lankymas nemokamas, išskyrus vykstančias parodas. 2013 m. ją aplankė daugiau nei 1,3 mln. lankytojų. Adresas: Millbank. London SW1P 4RG.

Paveikslai

Teito Britanijos galerijoje sukaupta didžiausia britų dailininkų kūrinių kolekcija pasaulyje. Reprezentuoti garsiausi Anglijos tapytojai: Viljamas Hogartas, Tomas Geinsboras, Viljamas Bleikas, Viljamas Terneris, Džonas Konsteblis ir kiti, tarp jų ir XX a. modernistai: Fransis Bekonas, Liusjenas Froidas, Henris Muras.
Kai kurie iš galerijos paveikslų:
Baskomo afera

Baskomo afera vadinamas JAV armijos leitenanto Džordžo Baskomo sukeltas konfliktas su apačių vadu Kočizu tapęs viena iš pagrindinių priežasčių, dėl kurių prasidėjo 25 metus trukę „Apačių karai“.
Raguotasis kragas

Išvaizda

Raguotasis kragas yra mažesnis už rudakaklį. Patino ir patelės galva bei apykaklė juodi. Nuo snapo pamatinių dalių galvos šonais eina šviesi ruda juostelė, apimanti ir pailgėjusias pakaušio plunksnas–ragelius. Nugarinė pusė juodai pilka. Kaklas, krūtinės ir kūno šonai ryškiai rudi. Apatinė kūno dalis, sparnų apačia ir mažosios plasnojamosios plunksnos balti. Snapas juodas, viršūnė pilkšva. Kojos alyvinės pilkos spalvos. Akys raudonos. Nuo kaklo apatinė kūno pusė balta. Kūno šonai pilki. Jaunikliai papanšūs į suaugusius raguotuosius kragus žiemos apdaru, nors jis pilkesnis.

Paplitimas

Eurazijoje paplitęs nuo Skandinavijos iki Ochotsko jūros. Šiaurinis arealas siekia Botnijos įlankos, Onegos ežerą, Obės, Jenisejaus vidurupį, Anadyrio baseiną. Į pietus paplitęs iki Amūro baseino, Mongolijos, Kazachstano, Kuibyševo srities, pietinio Pabaltijo.
Gyvena Šiaurės Amerikoje, Islandijoje. Žiemoja Atlanto ir Ramiojo vandenyno pakrantėse. Lietuvoje aptiktas perint Biržų rajone. Rūšis įrašyta į Lietuvos raudonąją knygą.

Biologija

Mėgsta seklius, apaugusius vidaus vandenis. Dažnai apsistoja mažesniuose užpelkėjusiuose ežerėliuose, tvenkiniuose, didesnių ežerų užtakiuose, sekliose įlankose, kuriose daug augalijos. Vengia plačių vandenų, gilių ežerų. Atsargūs, paslaptingi paukščiai, tik veisimosi periodu pasirodo atviruose vandenyse.
Dieną slepiasi tarp augalų, prietemoje išeina pasiganyti į atviras vietas. Skrenda beveik vien naktį, nesudarydami būrių.
Monogamas. Poruojasi dar žiemavietėse arba tik parskridę. Lizdą krauna abu paukščiai iš šlapių augalų liekanų. Lizdas plūduriuoja vandenyje arba pritvirtintas prie retų meldų, švendrų, nendrių stiebų. Dėtyje paprastai būna 4–5 kiaušiniai, sveriantys maždaug po 22 gramus. Peri abu paukščiai apie 23 dienas.
Minta vandens bestuburiais, vabzdžiais, nedidelėmis žuvimis, mailiumi.
Katonas Jaunesnysis

Markas Porcijus Katonas (lot. Marcus Porcius Catō, dar žinomas kaip Katonas Jaunesnysis, lot. Cato Minor, 95 – 46 m. pr. m. e.) – sen. Romos respublikos politikas ir stoikas, išgarsėjęs nepaperkamumu, principingumu ir užsispyrimu.
65 m. pr. m. e. Katonas tapo kvestoriumi ir senatoriumi. Jis palaikė optimatų partiją. 63 m. pr. m. e. buvo išrinktas plebėjų tribūnu ir po metų kartu su Ciceronu sužlugdė Katilinos sąmokslą. Vėliau Katonas kovojo prieš triumviratą, o šiam žlugus, palaikė Pompėjų kovoje prieš Cezarį.
Pilietiniame kare Farsalo mūšyje Cezariui įveikus Pompėjų, Katonas kartu su Metelu Scipionu pasitraukė į Afriką, kur vėl surinko armiją. Tapso mūšyje 46 m. pr. m. e. skaičiumi mažesni Cezario legionai sumušė Metelo Scipiono vadovaujamą kariuomenę, ir priešingai nei jam įprasta, Cezaris įsakė nužudyti tiek pasidavusį Metelą, tiek jo pasidavusius karius.
Pats Katonas mūšyje nedalyvavo, ir sužinojęs apie galutinę Cezario pergalę, pasirinko savižudybę nesuteikdamas Cezariui garbės dovanoti jam gyvybės suteikiant nugalėtojo malonę.
Orlos sinagoga

Istorija

Sinagoga buvo pastatyta apie 1754 metus. I pasaulinio karo metu pastate įsikūrė karo ligoninė. Po karo pastatas vėl buvo perduotas žydams. 1938 m. kaime siautusio gaisro metu sinagoga stipriai apdegė, bet buvo greitai atstatyta. Per II pasaulinį karą 1941 m. sinagogoje buvo įkurtas sandėlis. Po karo pastate ir toliau veikė sandėlis. XX a. aštuntajame dešimtmetyje pastatas buvo dalinai restauruotas.
1958 m. Portorožo Tarpzoninis turnyras

1958 m. Portorožo tarpzoninis šachmatų turnyras (vyrų) – tai pasaulio čempionato ciklo (1958–1960) atrankinės šachmatų varžybos. Ketvirtasis tarpzoninis vyrų turnyras vyko 1958 m. rugpjūčio 4 – rugsėjo 12 d. Portorože (Slovėnija).

Turnyras

Į 1959 m. Kandidatų turnyrą pateko 6 žaidėjai. Turnyro metu vykęs FIDE kongresas padidino iš vienos valstybės galinčių patekti į kandidatų turnyrus nuo 2 iki 3 žaidėjų.

Dalyvių atranka

Dalyvavo 21 šachmatininkas. Dalyviai buvo atrinkti iš  4-ojo zoninių turnyrų ciklo devynių zonų: iš 1-os, 2-os, 3-ios ir 8-os zonų po 3 šachmatininkus; iš 4-os (SSRS) zonos - 4; iš 5-os - 2; iš  6-os, 7-os ir 9-tos – po 1.
Turnyre dalyvauti atsisakęs S. Reševskis buvo pakeistas Dž. Šervinu (iš atsarginių sąrašo), o atsisakęs dalyvauti P. Vaitonis - 2-ąją vietą Kanados čemp. užėmusiu G. Fusteriu.

Rezultatai

Turnyro nugalėtoju tapo M. Talis -13½ taško. Antras buvo S. Gligoričius – 13 taškų. 3-4 vietomis pasidalijo P. Benko ir T. Petrosianas – po 12½ taškų; 5-6 vietomis F. Olafsonas ir  R. Fišeris – po 12. D. Bronšteinas paskutiniame rate patyrė prieš R. Kardosą pirmąjį pralaimėjimą per tris tarpzoninius turnyrus ir į 1959 m. Kandidatų turnyrą nepateko.
Need for Speed Payback

Veiksmas

„Need for Speed Payback“ žaidėjus nukels į karščiu alsuojantį „Fortune Valley“ miestelį, kuriame sutinkami 3 pagrindiniai žaidimo veikėjai: Džesė, Taileris ir Makas. Šie personažai turės susigrumti su klastingu „The House“ pramintu narkotikų karteliu, terorizuojančiu saulėtojo slėnio lankytojus.

Speciali prieiga

Žaidimas taip pat atsidurs ir tokiose jau egzistuojančiose sistemose kaip „EA Access“ ir „Origin Access“, kuriose „Payback“ dalį bus galima išbandyti keliomis dienomis anksčiau, pradedant lapkričio 2-ąja.
Lietuva ir lietuviai

Lietuva ir lietuviai – literatūros, meno, istorijos, etnografijos iliustruotas žurnalas, ėjęs 1928 m. Kaune.

Istorija

Leistas lietuvių, anglų, prancūzų kalba. Leido „Literatūros šauklys“. Išėjo 4 numeriai.
Rašyta apie Lietuvos praeitį, lietuvių tradicijas, tautos kultūrą, spausdinti M. K. Čiurlionio, A. Galdiko, K. Šimonio, A. Varno, A. Žmuidzinavičiaus ir kt. dailės darbai.
Bendradarbiavo Ignas Šlapelis, Petras Tarasenka ir kt.,  atsakingasis redaktorius Teodoras Reingardas ?.
Gabras

Gabras – stambiakristalinė bazinės sudėties (SiO₂ kiekis – 45-52 %) intruzinė magminė uoliena. Šį uoliena labai paplitusi okeaninėje Žemės plutoje. Uolieną sudaro plagioklazo ir pirokseno mineralai, dažniausiai suaugę vienas į kitą. Plagioklazas šviesus mineralas, o piroksenas tamsiai žalias. Gabro pavadinimą uolienai suteikė vokiečių geologas Cristian Leopold von Buch pagal miesto Toskanoje, (Italija) pavadinimą. Gabras randamas lakolituose, lopolituose, siliuose ir štokuose. Taip pat randamas sluoksniuose kartu su ultrabazinėmis uolienomis ir ofiolitiniuose kompleksuose. Kartais gabre randamos įvairios vario, nikelio ir titano rūdos. Gabras taip pat naudojamas statybose ir kelių tiesimui.
Stanišičiai

Istorija

Nuo 2003 m. gyvenvietėje veikia etnografinės sodybos, restauruoti seni pastatai. 
Čia veikia šventojo Nikolajaus vienuolynas.
Linas Česnulis

Biografija

Baigė Varėnos raj. Merkinės Vinco Krėvės-Mickevičiaus vidurinę mokyklą, 1992 m. baigė Vilniaus pedagoginį universitetą, matematikos ir informatikos mokytojas.
Joniškio rajono savivaldybės administracijos Švietimo ir sporto skyriaus vedėjas, 2010 m. Joniškio rajono savivaldybės Gataučių Marcės Katiliūtės pagrindinės mokyklos mokytojas.
Lietuvos Respublikos liberalų sąjūdžio Joniškio rajono skyriaus narys. Nuo 2011 m. Joniškio rajono savivaldybės tarybos narys. 
Žmona Lina, vaikai Laurynas, Liudas.
Plonka Košcelna

Istorija

Pirmą kartą rašytiniuose šaltiniuose kaimas paminėtas 1203 m., valdant Mazovijos kunigaikščiui Konradui I Mazoviečiui. Jis šias žemes padovanojo Plocko vyskupijai. Nuo XIII–XIV a. iki 1569 m. Liublino unijos priklausė Lietuvos Didžiajai kunigaikštystei. 1502 m. kaime įkurta parapija. 1906-1913 m. pastatyta Plonka Košcelnos Šv. Archangelo Mykolo bažnyčia, kurią 1913 m. rugpjūčio 15 d. pašventino vyskupas Antanas Karosas.
Darius Bredelis

Biografija

1976 m. pradėjo lankyti Žalgirių vidurinę mokyklą, 1979 m. perėjo į Jovarų vidurinę mokyklą, kur baigė 8 klases, 1984–1988 m. mokėsi Tauragės politechnikume, jį baigė su pagyrimu ir įgijo techniko mechaniko specialybę. 1988–1997 m. studijavo Kauno technologijos universitete ir įgijo inžinieriaus mechaniko specialybę. 1999–2001 m. studijavo Klaipėdos universitete ir įgijo pedagogo kvalifikaciją. 2000–2002 m. Klaipėdos universitete įgijo informatikos mokytojo bendrojo lavinimo mokyklose kvalifikaciją. 2005 m. Kauno technologijos universitete baigė viešojo administravimo magistrantūrą.
1995–1997 m. Tauragės rajono savivaldybės mero pavaduotojas. 1997–1998 m. Tauragės apskrities viršininko administracijos vyriausias specialistas. 1998–2001 m. Tauragės apskrities regioninio kompiuterių mokymo centro direktorius, nuo 2001 m. Tauragės profesinio rengimo centro profesinio rengimo skyriaus vedėjas.
1995–2015 m. Tauragės rajono savivaldybės tarybos narys.  2003–2007 m. švietimo komiteto, 2007–2011 m. finansų komiteto pirmininkas.
Nuo 1993 m. Tėvynės sąjungos Tauragės rajono skyriaus narys, Jaunųjų konservatorių lygos narys, Tauragės skyriaus pirmininkas.
1994–2000 m. Lietuvos šaulių sąjungos narys. 1996–2002 m. Lietuvos suaugusiųjų švietimo asociacijos narys. Bendruomenės „Tauragės Jovarai“ pirmininko pavaduotojas.
Sutuoktinė Jūratė. Dukra Evelina.
Nežodinis bendravimas

Nežodinis bendravimas – bendravimo veiksmas, siunčiant ir gaunant nežodines (daugiausia vaizdines) užuominas tarp žmonių. Tai kartais klaidingai vadinama kūno kalba, bet nežodinis bendravimas apima daug daugiau – balsą, lietimą, atstumą ir fizinę aplinką. Tai gali būti akių ryšys, žvilgsnis kalbant ir klausant, žvilgsnių dažnis, fiksavimo būdai, mirksnių dažnumas. Ši tema gali būti įvairiai suprasta, susieta su kultūra, jos apibrėžimai yra neriboti.
Net kalboje yra nežodinių elementų, tokių kaip balso kokybė, greitis, tembras, kalbėjimo būdas, taip pat ritmas, intonacija ir kirtis. Be to, rašytiniai tekstai turi nežodinius elementus, tokius kaip rašysenos stilius, žodžių erdvinis ar fizinis puslapio išdėstymas. Tačiau daugiausia nežodinio bendravimo studijavimas nukreiptas į sąveiką tarp asmenų, kuri gali būti skirstoma į tris pagrindines sritis: aplinkos sąlygos bendraujant, bendraujančių asmenų fizinės charakteristikos ir tų asmenų elgesys sąveikos metu.
Tik nedidelė dalis smegenų apdoroja žodinį bendravimą. Kūdikiai nežodinio bendravimo išmoksta iš visuomeninio-jausminio bendravimo, todėl veidas, o ne žodžiai jiems yra pagrindinis bendravimo įrankis. Kai vaikai pradeda bendrauti žodžiu, jie sąmoningai atkreipia dėmesį į veido išraiškas, balso tonus ir kitus nežodinio bendravimo elementus.
Kultūra vaidina svarbų vaidmenį nežodiniame bendravime ir tai yra vienas aspektas, kuris padeda organizuoti mokymosi veiklą. Pvz., daugelyje indėnų bendruomenių nežodinis bendravimas yra ypač pabrėžiamas, nes jis yra vertinamas kaip vaikų mokymosi priemonė. Šia prasme mokymasis yra nepriklausomas nuo žodinio bendravimo, o nežodinis bendravimas turi didesnę reikšmę ne tik bendraujant, bet ir perteikiant kultūrines vertybes. Vaikai išmoksta dalyvauti šioje sistemoje nuo pat mažens.

Svarba

Remiantis kai kuriomis nuomonėmis, nežodinis bendravimas sudaro du trečdalius visos komunikacijos, tačiau kitų autorių teigimu, toks vertinimas yra pagrįstas netinkamai interpretuotais moksliniais tyrimais ir negali būti išreiškiamas skaičiais, atsižvelgiant į tai, kad šiuolaikiniame skaitmeniniame pasaulyje dominuoja rašytinė kalba, kurioje nežodinis bendravimas paprastai neturi jokios reikšmės.
Nežodinis bendravimas gali vaizduoti žinutę tiek žodžiu, tiek teisingais kūno signalais. Kūno signalai sudaryti iš fizinių savybių, sąmoningų ir nesąmoningų gestų, asmeninės erdvės bendraujant. Perteikiama žinutė gali būti suprasta neteisingai, jei kūno kalba nesutampa su žodine informacija. Nežodinis bendravimas sustiprina pirmąjį įspūdį įprastose situacijose, pavyzdžiui pritraukiant
partnerį ar dalyvaujant verslo susitikime: įspūdį apie žmogų vidutiniškai galima sudaryti per pirmąsias keturias kontakto sekundes. Pirmasis susitikimas su žmogumi gali stipriai paveikti suvokimą apie tą asmenį. Pranešimo metu kitas asmuo ar grupė yra orientuoti į visą aplinką aplink juos, o tai reiškia, kad jie
naudoja visus penkis pojūčius : 83 % regos, 11 % klausos, 3 % kvapo, 2 % lietimo ir
1 % skonio pojūčių.